Vant i dag - sjekk Sjakk-Carlsens vanvittige seiersrekke
Etter at Rauf Mamedov (27) ble feid ganske enkelt av brettet søndag, er nordmannen suveren vinner av Shamkir-turneringen. – Jeg vant fem partier her, og jeg unngikk kollaps midt i turneringen. Det var forskjellen mellom en god og en veldig god prestasjon, sier en fornøyd Carlsen på pressekonferansen etterpå. – Jeg lærer hele tiden, det er god nok motivasjon, sier den norske verdensmesteren på spørsmål om han er så suveren at han mister motivasjonen. Etter den overbevisende VM-triumfen over Viswanthan Anand i november, har Carlsen vunnet alle de tre store turneringene han har vært med på i 2015: O Wijk aan Zee-turneringen: Vant med ni poeng på 13 runder. O Grenke-turneringen: Vant med 4,5 poeng på syv runder. Avgjørelsen falt i omspill mot Arkadij Naiditsch. O Shamkir-turneringen: Vant med 7 poeng på ni runder.Magnus presset med en liten fordel i hele partiet, men på slutten så det derimot ut til at den store fordelen var mikroskopisk, og partiet var på vei mot remis. Men så gjorde Mamedov en tabbe som gjorde at han ville miste en viktig bonde på f5. Da var det like greit å gi opp. Det er eksepsjonelt at samme spiller kan vinne tre på rad – med tanke på at mange av de beste i verden har vært i alle tre turneringene. – Dette er superimponerende, og et av Magnus' beste resultater noen sinne, sier manager Espen Agdestein etter søndagens seier. – Han har løftet seg minst ett nivå her sammelignet med de to foregående turneringene. Det er veldig godt å se at han fortsatt utvikler seg, sier Agdestein fornøyd. På disse tre turneringene har Magnus Carlsen spilt i alt 29 partier, som har gitt: – 14 seirer. – 13 remis. – 2 tap. At Carlsen har flere seirer enn remis på disse partiene er ekstremt. I Shamkir-turneringen har han ikke tapt et eneste parti, til tross for at det har vært veldig sterk motstand. Søndagens motstander, Rauf Mamedov, var den dårlig rangerte, nummer 107 på FIDE-rankingen før Shamkir. Carlsens partier i Shamkir har vært som følger (Carlsens farge i parentes): – 5 seirer: Shakhriyar Mamedyarov (hvit), Fabiano Caruana (svart), Maxime Vachier-Lagrave (hvit), Vladimir Kramnik (hvit), Rauf Mamedov (hvit). – 4 remis: Viswanathan Anand (svart), Michael Adams (svart), Anish Giri (svart), Wesley So (svart). I søndagens parti mot Mamedov var Carlsen aldri på defensiven. Han fikk fram en lovende stilling, en klassisk «Magnus-stilling» der han hadde muligheten til å male og male motstanderen i senk. En megatabbe av aserbajdsjaneren gjorde at det var slutt etter 35 trekk. Hans dronning til e5 i det 34. trekket gjorde det enkelt for Carlsen. Foran søndagens siste runde hadde Carlsen et halvt poengs forsprang på Viswanathan Anand, som dermed i teorien kunne ha tatt igjen nordmannen. Men Carlsen var aldri i nærheten av å tape for Mamedov og Anand aldri nærheten av å vinne i sitt parti mot Fabiano Caruana... Turneringen i Aserbajdsjan ga Carlsen en ratingprestasjon på 2983. Det er ett av hans beste noen sinne. Neste oppgave blir Noway Chess i juni. Der vil det kry av verdensstjerner. Søndagens resultater: Shakhriyar Mamedyarov-Michael Adams 1/2-1/2. Fabiano Caruana-Viswanathan Anand 1/2-1/2. Magnus Carlsen-Rauf Mamedov 1-0. Anish Giri-Vladimir Kramnik. Maxime Vachier-Lagrave-Wesley So 1/2-1/2. Sluttstillingen (etter ni runder): 1. Magnus Carlsen 7. 2. Viswanathan Anand 6. 3. Wesley So 5. 3. Fabiano Caruana 5.
(Magnus Carlsen- Rauf Mamedov 1-0) Magnus Carlsen (24) har vunnet alt han har stilt opp i til nå i 2015.